Hulle kon dit net nie aanvaar dat ‘n mens deur die geloof in die Here Jesus alleen gered kan word nie.
Hulle het letterlik alles wat hulle kan in die werk gestel om die bekeerdes na die christendom toe weer diensbaar aan die wet te maak.
Die onderwyser ,moet hierdie kind die eerste beginsels van die wêreld leer - soos wat ‘n kind die eerste beginsels van sy wetenskaplike opvoeding op skool leer.
Dan breek daar ‘n baie heerlike tydperk (bedeling) aan. Die opvoeding van die kind is voltooi en hy betree die tydperk van volwassenheid.
Tydens sy volwassenheid is die kerk vry. Maar om vry te kan word, het God sy Seun gestuur. Hy vervul die wet vir sy kerk.
God wat oor alle tye beskik, het sy Seun gestuur toe Hy bepaal het dat dit die volheid van die tyd was.
Hy stuur nie ‘n engel van die verderf om al die sondaars te kom straf oor alles wat hulle teen sy heiligheid aangevang het nie!
Hy stuur sy Seun om die sondaars van die ewige straf van sy toorn te verlos en om hulle met Hom te versoen..
Hy openbaar Hom in die tweede Persoon van sy Drie-Eenheid as die Seun wat mens word - die Almagtige God wat as mens gebore word en tussen ons kom leef.
(NB: Hy verduidelik dit nie sodat ons dit kan verstaan nie - Hy openbaar dit sodat ons dit kan glo.)
Die Seun van God kon beslis op ‘n ander manier ook gekom het: Hy kon bloot verskyn het as die almagtige God, maar God wil dit nie so doen nie.
Daarom moes Hy in alle opsigte aan sy broeders gelyk word, sodat Hy ’n barmhartige en getroue hoëpriester kon wees in die dinge wat in betrekking tot God staan, om die sondes van die volk te versoen. (Hebreërs 2:17 AFR53)
Ons is swakke mensekinders wat elke dag dieper in die moeilikheid raak by die Here, want ons is onder die wet van die Here en ons en die wet kom nie reg nie.
Maar toe die volheid van die tyd gekom het, het God sy Seun uitgestuur, gebore uit ’n vrou, gebore onder die wet, om die wat onder die wet was, los te koop, sodat ons die aanneming tot kinders kan ontvang. (Galasiërs 4:4-5 AFR53)
Hy doen dit sodat Hy die hele wet kan vervul om volle geregtigheid te verwerf vir ‘n sekere groepie mense.